Paasnaweek hou gevaar vir Oos-Kaap in, sê premier | Netwerk24
Deur Cara-Lee Dorfling 26 Maart 2021 21:12
Oscar Mabuyane, Oos-Kaapse premier, oorhandig die sleutels van 93 nuwe voertuie vir die provinsiale gesondheidsdepartement aan Nomakhosazana Meth, LUR vir gesondheid. Foto: Facebook/Oos-Kaapse gesondheidsdepartement
Die Oos-Kaap het tans die laagste getal aktiewe koronavirusgevalle, maar beskou die komende Paasnaweek as 'n risiko wat die infeksies weer kan laat styg.
So het Oscar Mabuyane, Oos-Kaapse premier, Vrydag gesê met die opening van nog 'n inentingsentrum by die Cecilia Makiwane-hospitaal in Mdantsane, naby Oos-Londen.
Hy waarsku die Paasnaweek word as 'n groot bedreiging vir die provinsie beskou, wat tans 197 aktiewe koronavirusgevalle het.
"Ons berei ons op 'n derde vlaag voor. Dit is duidelik daar sal 'n derde vlaag wees. Wetenskaplikes het gesê dit is onvermydelik en ons mense moet dit dus ernstig opneem," sê Mabuyane.
"Covid-19 is dodelik. Ons probeer die inentingsprogram so gou moontlik uitvoer en soveel moontlik mense inent sodat ons kudde-immuniteit kan bereik."
In die Oos-Kaap sal kudde-immuniteit na verwagting bereik word wanneer 3,7 miljoen mense ingeënt is.
Tot dusver het die provinsie 29 720 dosisse van die Johnson & Johnson-entstof ontvang, waarmee 19 575 gesondheidswerkers sedert middel Februarie ingeënt is.
'n Noodhelikopter maak gereed om by die Cecilia Makiwane-hospitaal in Mdantsane te land waar Oscar Mabuyane, Oos-Kaapse premier, en Nomakhosazana Meth, LUR vir gesondheid, nog 'n inentingsentrum teen Covid-19 geopen het. Foto: Facebook/Oos-Kaapse gesondheidsdepartement
Hiervan is 8 828 gesondheidswerkers in die Nelson Mandelabaai-metro ingeënt, terwyl die Buffalo City-metro tot dusver 5 633 gesondheidswerkers ingeënt het en die O.R. Tambo-distriksmunisipaliteit 5 114.
Mabuyane sê die provinsie wil teen einde Mei fase 1 van die inentingsprogram, wat sowat 200 000 gesondheidswerkers insluit, afhandel. Hy sê dit is belangrik dat dié mikpunt behaal word aangesien die derde vlaag van infeksies na verwagting in die winter die provinsie sal tref.
"Dit maak ons bekommerd wanneer mense met 'n normale leefstyl voortgaan, want ons is steeds in 'n abnormale situasie," sê hy.
"As regering doen ons ons bes met die hulpbronne tot ons beskikking en vra almal se samewerking."
Hiermee het Mabuyane ook Vrydag 93 nuwe voertuie aan Nomakhosazana Meth, LUR vir gesondheid, oorhandig. Hiervan is 40 noodvoertuie, tien vir pasiëntvervoer en 43 vir forensiese patologie.